Traian Băsescu, critici dure pentru Klaus Iohannis: Eu nu pot să îl învăț să înțeleagă limbajul diplomatic
- Mădălina Sfrijan
- 31 mai 2024, 11:17
Traian Băsescu îi spulberă planurile lui Klaus Iohannis. Fostul președinte susține că alegerile din toamnă ar fi fost programate strategic în perioada expirării candidaturilor de la NATO și PE. De altfel, acesta a subliniat că actualul președinte ar trebui să evite „penibilizarea candidaturii”. Totodată, fostul șef de stat i-a criticat abilitățile diplomatice.
Traian Băsescu, despre programarea „strategică” a alegerilor din toamnă
Fostul președinte este de părere că alegerile din septembrie nu au fost stabilite în mod întâmplător. Acestea ar fi fost programate astfel încât să coincidă cu numirile în fruntea NATO sau UE. De altfel, Traian Băsescu a lăsat de înțeles că actualul președinte al României vizează o funcție într-una dintre cele două structuri.
„Socoteala cred că este legată de momentul în care se eliberează funcțiile la Uniunea Europeană și NATO, așa că s-au pus alegerile în septembrie având în vedere că domnul Iohannis încearcă să obțină o funcție la una dintre cele două instituții.”, a spus Traian Băsescu.
Critici la adresa lui Klaus Iohannis
În plus, fostul șef de stat a criticat abilitățile diplomatice ale lui Klaus Iohannis. Traian Băsescu a subliniat că acesta ar trebui să evite penibilizarea candidaturii sale. Mai mult, acesta a menționat că oficialii NATO evită contextul unui șantaj politic.
„Eu nu pot să îl învăț pe Iohannis să înțeleagă limbajul diplomatic, dar dânsul după zece ani de funcție la Cotroceni ar trebui să îl înțeleagă ca să nu se penibilizeze candidatura, am văzut că încearcă să îl salveze Mark Rutte când a zis că o decizie nu e luată deși el știe foarte bine, dar a vrut să îl menajeze pe Iohannis.”, a mai spus fostul șef de stat.
Traian Băsescu susține că NATO pune preț pe țările care sprijină Ucraina
Fostul președinte a subliniat că liderii Alianței se feresc de șantajul politic și pun preț pe statele care oferă sprijin real Ucrainei.
„Mâine se trezește orice șef de stat mai mic, mai mare, mai neimportant și spune dacă nu îmi dați, ce îmi dați la schimb. Cred că aici a fost din o mare greșeală să vedem ce primim în schimb. N-ai ce să primești decât ce primesc toți.”, a mai spus Traian Băsescu.